የማራካሽ ስምምነት መጽደቅ አካል ጉዳተኞችን ተጠቃሚ እንደሚያደርግ ተገለጸ
አዲስ አበባ፡- በቅርቡ በሚኒስትሮች ምክር ቤት የጸደቀው የማራካሽ ስምምነት አካል ጉዳተኞችን ከተሳታፊነት ወደ መሪነት ለማምጣትና የእአአ 2030 የልማት አጀንዳን ለማሳካት ከሚያበረክተው ጉልህ አስተዋፅኦ አኳያ ለዘርፉ ቀጣይ ዕድገት አንድ እርምጃ መሆኑ ተገለጸ፡፡ የሠራተኛና ማህበራዊ ጉዳይ ሚኒስትር ዶክተር ኤርጎጌ ተስፋዬ ዓለም አቀፍ የአካል ጉዳተኞች ቀንን አስመልክቶ በሳፋሪአዲስ ሆቴል ማክሰኞ ዕለት ማምሻውን በተከናወነ ሥነ ሥርዓት ላይ እንደገለጹት፣ የሚወጡ ፖሊሲዎችና ሕጎች አካል ጉዳተኞችን ታሳቢ ያደረጉ እንዲሆኑ በአገር አቀፍና በዓለም አቀፍ ደረጃ ሥራዎች ሲከናወኑ ቆይተዋል፡፡ በዚህ ረገድ በቅርቡ የጸደቀው የማራካሽ ሥምምነት በዘርፉ የሚደረገውን ጥረት አንድ እርምጃ ወደፊት የሚያራምደው መሆኑን ተናግረዋል፡፡ ሥምምነቱ ከተሳትፎ ባለፈ አካል ጉዳተኞችን ወደ አመራር ሰጭነት ለማምጣትና የሀገራት ዕድገት ሁሉንም የኅብረተሰብ ክፍሎች ያገናዘበና አካታች እንዲሆን በዓለም አቀፍ ደረጃ የተቀመጠውን የ2030 የልማት አጀንዳ ለማሳካትም እንደ ወሳኝ መሸጋገሪያ ድልድይ የሚያገለግል መሆኑንም አመላክተዋል፡፡ አካል ጉዳተኞችን በበቂ ደረጃ ተሳታፊና ተጠቃሚ ከማድረግ አኳያ አሁንም ብዙ መስራት ይጠበቃል ብለዋል፡፡የኢትዮጵያ አካል ጉዳተኞች
ብሔራዊ ማህበራት ፌዴሬሽን
ፕሬዚዳንት ወይዘሮ ምህረት
ንጉሴ በበኩላቸው፤ «የአካል
ጉዳተኞችን ተሳትፎና መሪነት
በማጎልበት የ2030 የልማት
አጀንዳን ውጤታማነት እናረጋግጥ»
በሚል መሪ ሃሳብ
በዓለም ለ28ኛ
ጊዜ በኢትዮጵያ ለ27ኛ ጊዜ የተከበረው የዘንድሮው ዓለም አቀፍ የአካል ጉዳተኞች ቀን ከሌሎች ጊዜያት የበለጠ ስኬታማ እንደነበር ተናግረዋል፡፡ አያይዘውም በዓሉ ከዚህ
ቀደም ከነበሩት የበለጠ
በመንግሥት ትልቅ ትኩረት
አግኝቶ የተከበረና በርካታ
ጠቃሚ ሥራዎች የተከናወኑበት
በመሆኑ ነው ብለዋል፡፡
«እስካሁን ድረስ የአካል
ጉዳተኞች ተሳትፎ የሚለው
ብቻ ነው ሲደጋገም
የቆየው» ያሉት ፕሬዚዳንቷ
በዘንድሮው በዓል ግን
ከቆየው አካሄድ በመውጣት
ለአካል ጉዳተኞች መሪነት
ትኩረት መሰጠቱ ለአካል
ጉዳተኞች የተሻለ ጊዜ
እየመጣ መሆኑን የሚያመላክት
መሆኑን ገልጸዋል፡፡ መንግሥትም
ማህበራዊና ኢኮኖሚያዊ ተሳትፎ
ብቻ ሳይሆን አካል
ጉዳተኛ መሪዎች እንዲወጡ
ከበፊቱ የበለጠ ለጉዳዩ
ትኩረት ሰጥቶ ለመስራት
«ቃል ገብቶልናል» ብለዋል፡፡አዲስ ዘመን ጥር 7/2012 ይበል ካሳ